Document ID: 31984L0291

ΟΔΗΓΙΑ ΤΗΣ ΕΠΙΤΡΟΠΗΣ της 18ης Απριλίου 1984 για την προσαρμογή της οδηγίας 78/631/ΕΟΚ του Συμβουλίου περί προσεγγίσεως των νομοθεσιών των κρατών μελών που αφορούν την ταξινόμηση, τη συσκευασία και την επισήμανση των επικινδύνων παρασκευασμάτων (γεωργικών φαρμάκων)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 78/631/ΕΟΚ του Συμβουλίου της 26ης Ιουνίου 1978 περί προσεγγίσεως των νομοθεσιών των κρατών μελών που αφορούν την ταξινόμηση, τη συσκευασία και την επισήμανση των επικινδύνων παρασκευασμάτων (γεωργικών φαρμάκων) (1), όπως τροποποιήθηκε τελευταία από την οδηγία 81/187/ΕΟΚ (2), και ιδίως το άρθρο 11 παράγραφος 1,
Εκτιμώντας:
ότι το άρθρο 11 παράγραφος 1 της οδηγίας 78/631/ΕΟΚ προβλέπει ότι για την κατάρτιση του καταλόγου των δραστικών ουσιών με την ένδειξη των συμβατικών τιμών της LD50 και της LC50 (παράρτημα III) και την ενημέρωση του καταλόγου των δραστικών ουσιών του παραρτήματος II ακολουθείται η διαδικασία που προβλέπεται από το άρθρο 21 της οδηγίας 67/548/ΕΟΚ του Συμβουλίου της 27ης Ιουνίου 1967 περί προσεγγίσεως των νομοθετικών, κανονιστικών και διοικητικών διατάξεων περί ταξινομήσεως, συσκευασίας και επισημάνσεως των επικινδύνων ουσιών (3), όπως τροποποιήθηκε τελευταία από την οδηγία 83/467/ΕΟΚ (4)-
ότι οι διατάξεις της παρούσας οδηγίας είναι σύμφωνες με τη γνώμη της επιτροπής για την προσαρμογή στην τεχνική πρόοδο των οδηγιών που αποβλέπουν στην εξάλειψη των τεχνικών εμποδίων των συναλλαγών στον τομέα των επικινδύνων ουσιών ή παρασκευασμάτων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 78/631/ΕΟΚ τροποποιείται ως εξής:
1. Το κείμενο του παραρτήματος II σημείο 5, "Κατάλογος των δραστικών ουσιών υποδιαιρουμένων σε κλάσεις και υποκλάσεις", αντικαθίσταται από το κείμενο του παραρτήματος I της παρούσας οδηγίας.
2. Το παράρτημα III αντικαθίσταται από το παράρτημα II της παρούσας οδηγίας.
Άρθρο 2
Τα κράτη μέλη εγκρίνουν και δημοσιεύουν πριν από τις 30 Απριλίου 1985 τις διατάξεις που είναι αναγκαίες για να συμμορφωθούν προς την παρούσα οδηγία και ενημερώνουν αμέσως την Επιτροπή σχετικά. Εφαρμόζουν τις διατάξεις αυτές το αργότερο από τις 31 Οκτωβρίου 1985.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 18 Απριλίου 1984.

Labels: 12
3
6